Det Økonomiske og Sociale Udvalgs udtalelse om »Kommissionens meddelelse til Europa-Parlamentet, Rådet og Det Økonomiske og Sociale Udvalg om levnedsmiddel-, veterinær- og plantesundhedskontrol og tilsyn« (98/C 235/02)

Kommissionen for De Europæiske Fællesskaber besluttede den 30. januar 1998 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Miljø-, Sundheds- og Forbrugerspørgsmål, som udpegede Leif E. Nielsen til ordfører og Sergio Colombo og Paul Verhaeghe til medordførere. Sektionen vedtog sin udtalelse den 5. maj 1998.

Det Økonomiske og Sociale Udvalg vedtog på sin 355. plenarforsamling af 27. og 28. maj 1998, mødet den 27. maj 1998, følgende udtalelse med 81 stemmer for og 3 hverken for eller imod.

1. Indledning

1.1. I fortsættelse af Kommissionens meddelelse om forbrugersundhed og levnedsmiddelsikkerhed fra april 1997 () redegør Kommissionen i nærværende meddelelse for de vedtagne foranstaltninger med hensyn til opbygningen af Kommissionens levnedsmiddel-, veterinær- og plantesundhedskontroltjenester.

1.2. Kommissionen beskriver desuden planerne vedrørende den fremtidige kontrolindsats baseret på en undersøgelse og anbefalinger fra Generalinspektoratet for Tjenestegrenene om kontrolorganerne vedrørende levnedsmiddelsikkerhed (IGS-rapporten) ().

1.3. Ifølge sin udtalelse fra 1996 var ØSU ikke overbevist om, at det eksisterende kontor bør ændres til et agentur (). Under henvisning til bl.a. ØSU's udtalelse har Kommissionen opgivet sit forslag om oprettelse af et Veterinær- og Plantesundhedsagentur () og konkluderer, at kontrol- og tilsynsansvaret fortsat skal varetages under Kommissionens overordnede ansvar af Food and Veterinary Office (FVO) i Irland, som er en tjenestegren i GD XXIV.

1.4. Det er fortsat Kommissionens opfattelse, at levnedsmiddelsikkerhed og beskyttelse af forbrugernes sundhed bedst kan opnås ved et praktisk orienteret partnerskab mellem levnedsmiddelindustrien, de nationale kontrolinstanser og Kommissionen inden for rammerne af en effektiv lovgivning. Levnedsmiddelindustrien skal udvikle systemer til overvågning og egenkontrol for at sikre, at fødevarerne i alle led af produktionen fremstilles i overensstemmelse med EU-bestemmelserne. Medlemsstaternes myndigheder skal fortsat have det centrale ansvar og anvende koordinerede kontrolprogrammer samt audit-baserede kontrolsystemer. Kommissionen vil ligeledes overvåge de nationale kontrolmyndigheders effektivitet gennem audit-baserede kontrolsystemer.

1.5. Kommissionen tilslutter sig på denne baggrund anbefalingerne i IGS-rapporten vedrørende en udvidelse af kontrolindsatsen, de fælles kontroltjenesters mulighed for at arbejde upartisk og objektivt, samt en klar defineret juridisk og officiel status vedrørende kontroltjenesternes opgaver, personalets ansvarsområder, procedurer, arbejdsmetoder m.v.

1.6. Konceptet »Jord-til-bord-kontrol« vil omfatte små tværfaglige inspektionsteam, som kan dække alle aspekter i produktionskæden fra foderstofindustrien over sundheds- og velfærdsnormer på de enkelte landbrugsbedrifter, markeder og transport til fremstilling, oplagring, og distribution og detailsalg af de pågældende levnedsmidler. Herudover foreslås oprettet et lille antal udrykningsteam til hurtig indsættelse i forbindelse med kriser i EU eller tredjelande, som berører den offentlige sundhed eller dyre- og plantesundheden i EU.

2. Generelle bemærkninger

2.1. ØSU kan fuldt ud tilslutte sig Kommissionens bestræbelser for en opprioritering af hensynet til forbrugersundhed og levnedsmiddelsikkerhed og kan med følgende forbehold og anbefalinger tilslutte sig det anførte vedrørende udformningen af den fremtidige kontrol- og overvågningsindsats.

2.2. Som påpeget i det følgende er det af største betydning, at regelsættet for kontrol samt udarbejdelsen af relevante og tilpassede procedurer for samarbejde mellem Food and Veterinary Office og andre organer på interinstitutionelt plan og i medlemslandene sikrer, at såvel Kommissionens som medlemsstaternes ressourcer til kontrol og tilsyn udnyttes optimalt. Herunder må sikres størst mulig forenkling af kontrolprocedurerne og en indgående koordination. Hvis strukturen kun virker i teorien og ikke i praksis, kan resultatet blive bureaukrati og ineffektivitet samt manglende opbakning og tillid til systemet. I denne forbindelse hilser ØSU ethvert initiativ, som har til formål at koordinere nationale organers aktiviteter på dette område, velkommen.

2.3. Ifølge Kommissionen fandtes i 1997 76 rådsdirektiver m.v., som indeholder bestemmelser om Kommissionens overvågning eller kontrol af håndhævelsen i medlemsstaterne eller tredjelande (57 på det veterinære område, 16 vedrørende plantesundhed og 3 vedrørende offentlig kontrol med levnedsmidler og levnedsmiddelhygiejne) ().

2.4. Uanset behovet for fortsat regelforenkling er der sandsynligvis behov for yderligere regler og øget indsats inden for visse dele af levnedsmiddel-, veterinær- og plantesundhedsområdet i fremtiden. Tiltagende problemer på det mikrobiologiske område må f.eks. forventes at kræve yderligere udbygning af EU-lovgivningen.

2.5. Udvidelsen med de central- og østeuropæiske lande med fremkomsten af nye grænser og nabostater vil desuden i sig selv øge behovet for og omfanget af Kommissionens kontrol- og overvågningsindsats i betydelig grad, herunder ikke mindst på det veterinære område. Det er herunder vigtigt, at ansøgerlandene snarest overtager EU's regelsæt, således at eventuelle undtagelser i en overgangsperiode bliver af kortest mulig varighed.

2.6. En handlekraftig og velfungerende kontrol- og tilsynsindsats fra EU's side er således absolut påkrævet for at sikre håndhævelse af bestemmelserne og opnåelsen af målsætningen om et højt sikkerheds- og sundhedsniveau på levnedsmiddel-, veterinær- og plantesundhedsområdet. Korrekt og ensartet håndhævelse af bestemmelserne samt harmoniserede regler for betaling af kontroludgifterne er desuden en afgørende forudsætning for det indre markeds funktion og sikring af rimelige vilkår for konkurrencen. I denne forbindelse hilser ØSU Edinburgh-forummet om håndhævelse af forbrugerbeskyttelseslovgivningen (11.-12. juni 1998), som vil danne præcedens for samarbejde, velkommen, og ØSU efterlyser en opfølgning i levnedsmiddelsektoren med regelmæssige møder mellem medlemsstaternes kontrolmyndigheder for at sikre konsekvens.

2.7. ØSU kan på denne baggrund tilslutte sig Kommissionens forslag om udarbejdelse af retningslinjer for at sikre ensartet anvendelse samt koordinerede nationale kontrolprogrammer, der omfatter den samlede levnedsmiddelproduktionskæde og indførelse af audit-baserede kontrolordninger.

2.8. ØSU kan tilslutte sig forslaget om offentlig indsigt. Kontorets arbejdsmetoder bør som foreslået af Kommissionen være åbne for indsigt udefra, og der bør udformes en effektiv intern forvaltningskontrol baseret på overholdelse af henstillingerne i IGS-rapporten (jf. pkt. 3.5).

2.9. Kommissionens seneste beslutninger om veterinærkontrol på stedet () må som ligeledes anført af Kommissionen suppleres med en hurtig behandling. Med forbehold for bestemmelserne i traktatens artikel 214 om fortrolige oplysninger vedrørende enkeltvirksomheder kan ØSU kan tilslutte sig, at resultater af kontrolbesøgene i form af oplysninger om mangler i medlemsstaternes kontrolsystemer gøres tilgængelige gennem Internet, årlige beretninger og regelmæssige drøftelser med forbruger- og producentorganisationer. Det må dog være en forudsætning, at pågældende medlemsstat før offentliggørelse får mulighed for at kommentere oplysningerne og korrigere misforståelser. Offentliggørelse af oplysninger, som direkte eller indirekte refererer til enkeltvirksomheder, vil derimod være i strid med bestemmelserne i traktatens artikel 214 om fortrolige oplysninger vedrørende enkeltvirksomheder ().

2.10. ØSU støtter ligeledes Kommissionens intention om en vurdering af behovet for supplerende national kontrol af sikkerhedsnormerne for levnedsmidler af ikke-animalsk oprindelse, f.eks. frugt og grøntsager, og om nødvendigt gennemførelse af en yderligere national eller fælles indsats. Det er dog helt afgørende, at behovet herfor er til stede, således at denne indsats ikke blot medfører øgede udgifter til kontrol uden tilstrækkelig begrundelse.

2.11. Uanset vigtigheden af en fortsat opprioritering af levnedsmiddelområdet er overholdelse af EU's regler om husdyrenes sundhed og trivsel fortsat af afgørende betydning for det indre markeds funktion, hvilket illustreres af det betydelige antal retsakter på området.

2.12. UN Food and Agriculture Organization (FAO) har desuden i denne forbindelse advaret mod risikoen for nye alvorlige udbrud af smitsomme husdyrsygdomme som følge af koncentration af husdyrproduktionen, flere lange transporter af dyr, nye handelsveje til Mellemøsten og Commonwealth of Independent States (CIS) samt ustabile forhold og manglende kontrol og overvågning af smitsomme husdyrsygdomme i bl.a. Balkanområdet. Dette gælder ikke blot de klassiske smitsomme sygdomme, men også nye sygdomme som f.eks. BSE. FAO understreger i den forbindelse betydningen af en effektiv veterinær administration i de europæiske lande.

2.13. I forbindelse med forhandlingerne i WTO om afbalancering af fri international vareudveksling med hensynet til bl.a. sundhed og sikkerhed skal ØSU opfordre til, at Kommissionen og Rådet yder størst mulig indsats for at fastholde og opnå international accept af EU's kontrolpolitik for dermed at imødegå problemer på levnedsmiddel-, veterinær- og plantesundhedsområdet som følge af liberaliseringen.

3. Særlige bemærkninger

3.1. Varetagelsen af opgaverne i Food and Veterinary Office har hidtil været vanskeliggjort af en betydelig mangel på personale. Det er et spørgsmål, om den gradvise udbygning over en årrække i overensstemmelse med IGS-rapportens anbefaling til i alt 202 stillinger, heraf 127 A-stillinger, er tilstrækkelig i betragtning af ovennævnte fremtidige behov.

3.2. Det er desuden ØSU's opfattelse, at uden at gå på kompromis med kravet om ansættelse af uddannelses- og erfaringsmæssigt kvalificeret personale må Kommissionens komplicerede og tidskrævende ansættelsesprocedure nødvendigvis må speedes op, således at kontoret snarest bliver fuldt funktionsdygtigt. I modsat fald vil det ikke være i stand til at opfylde de faglige og politiske forventninger til dets funktioner inden for en overskuelig tid. Dette risikerer at ende i frustrationer og tilbageslag.

3.3. Overflytningen af Food and Veterinary Office til Irland blev besluttet af stats- og regeringscheferne på topmødet i november 1993 og er derfor ikke genstand for diskussion. Kontorets beliggenhed i landlige omgivelser i Grange, 40 km nord for Dublin, er derimod i flere henseender problematisk for rekrutteringen af personale og den praktiske varetagelse af opgaverne. I forbindelse med den forestående udbygning bør Kommissionen derfor nøje overveje, hvorvidt en mere central placering i Dublin vil forbedre kontorets muligheder for at fungere effektivt og operationelt.

3.4. Det må samtidig undgås, at der med kontorets placering i Irland etableres dobbeltadministration i Bruxelles med deraf følgende uklare kompetenceforhold. Fordelingen af opgaverne på flere generaldirektorater og det deraf følgende informations- og koordineringsbehov vil uanset Kommissionens interne retningslinjer i sig selv uundgåeligt medføre et betydeligt forbrug af ressourcer ().

3.5. ØSU støtter i øvrigt Kommissionens planer om en streng intern forvaltningskontrol, herunder oprettelse af et internt kvalifikationsteam i Food and Veterinary Office med en status uafhængig af kontorets interne forvaltningsstruktur, således som det kræves for sådanne strukturer ifølge principperne vedrørende inspektionsorganers funktion.

3.6. Med sin repræsentation fra alle led i kæden fra primærproduktion til forbrug tillægger ØSU Kommissionens videre kontrol- og overvågningsindsats stor betydning og vil følge udviklingen opmærksomt. ØSU forventer at blive orienteret om udviklingen og konsulteret om de videre tiltag på området.

Bruxelles, den 27. maj 1998.

Tom JENKINS

Formand for Det Økonomiske og Sociale Udvalg

() KOM(97) 183 endelig udg. af 30.4.1997.

() Étude du 13. octobre 1997 de l'Inspection Générale des Services (IGS) sur les organismes de contrôle pour la protection de la santé alimentaire.

() ØSU's udtalelse af 27. november 1996 om oprettelse af et Veterinær- og Plantesundhedsagentur i EFT C 66 af 3.3.1997, s. 43.

() KOM(96) 223 endelig udg., EFT C 239 af 17.8.1996, s. 9.

() KOM(97) 183 endelig udg., bilag II.

() Kommissionens beslutninger 98/139/EF og 98/140/EF af 4. februar 1998 om veterinærkontrol på stedet foretaget af Kommissionens eksperter i henholdsvis medlemsstater og tredjelande - EFT L 38 af 12.2.1998.

() Ifølge traktatens artikel 214 er det forbudt EU-ansatte »at give oplysninger om forhold, som ifølge deres natur er tjenestehemmeligheder, navnlig oplysninger om virksomheder og om deres forretningsforbindelser eller omkostningsforhold«.

() Principperne for ansvarsfordelingen, herunder de interne informations- og konsultationsprocedurer er beskrevet i Kommissionens interne manual af 4. juli 1997. Ansvaret for de videnskabelige komiteer og for kontrolfunktionerne er placeret i GD XXIV. GD III (levnedsmidler), GD V (levnedsmiddelrelaterede sygdomme og zoonoser) og GD VI (veterinær og plantesundhedsområdet) har ansvaret for udarbejdelse, gennemførelse og overholdelse af lovgivningen.